קריסטפס פורזינגיס

קריסטפס פורזינגיס (בלטבית: Kristaps Porziņģis; נולד ב-2 באוגוסט 1995) הוא כדורסלן לטבי, המשחק בעמדות הפאוור פורוורד והסנטר בבוסטון סלטיקס מליגת ה-NBA ובנבחרת לטביה. פורזינגיס נולד בלייפאיה שבלטביה, הצעיר מבין שלושה בנים של אינגרידה וטאליס. הוריו היו כדורסלנים, וכך גם אחיו יאניס הגדול ממנו ב-13 שנים, ששיחק בקבוצות שונות באירופה ומשמש כמאמנו האישי של קריסטפס. בנעוריו שיחק בקבוצת לייפאיה לובאס הלטבית. ב-2010 עבר לספרד והחל לשחק עבור מועדון הכדורסל קחאסול סביליה. הוא שיחק שלוש עונות בקבוצות נוער של המועדון והחל מעונת 2012/2013 שיחק בקבוצה הבוגרת. בעונת 2013/2014 קלע בממוצע 6.7 נקודות בממוצע למשחק וקטף 2.8 ריבאונדים. בעונת 2014/2015 קלע בממוצע 10.7 נקודות ולקח 4.8 ריבאונדים למשחק. ב-2014 וב-2015 נבחר לחמישיית השחקנים הצעירים של הליגה הספרדית. בעונת 2014/2015 נבחר לשחקן הצעיר המצטיין של היורוקאפ. בטורניר, הוא הוביל את סביליה בנקודות עם 11.6 נקודות בממוצע למשחק, לכך הוסיף 4.1 ריבאונדים ו-1.2 חסימות למשחק. פורזינגיס נבחר בדראפט של שנת 2015 במקום הרביעי בסיבוב הראשון על ידי ניו יורק ניקס. לפני תחילת מחנה האימונים עבד על שיפור כוחו ועלה כ-5 קילוגרם במשקלו. הוא הצטיין כבר מפתיחת העונה ונבחר לרוקי המצטיין באזור המזרח עבור החודשים אוקטובר/נובמבר, דצמבר וינואר. הוא נבחר להשתתף בנבחרת העולם במשחק הכוכבים העולים, במהלכו קלע 30 נקודות. את העונה סיים עם ממוצע של 14.3 נקודות ו-7.3 ריבאונדים. בתום העונה נבחר פה אחד לחמישיית הרוקיז של העונה ב-NBA. בעונת 2016/2017 השיג ממוצע של 18.1 נקודות ו-7.2 ריבאונדים, במהלך העונה זכה באתגר הכישורים של ה-NBA. בעונת 2017/2018 נותר השחקן המוביל של הקבוצה לאחר עזיבתו של כרמלו אנתוני. הוא רשם ממוצע של 22.9 נקודות, 6.7 ריבאונדים והוביל את הליגה עם 2.4 חסימות למשחק, בטרם נפצע בברכו השמאלית לאחר 47 משחקים והושבת למשך שאר העונה, כמו גם לכל אורך עונת 2018/2019. באמצע עונת 2018/2019 הועבר בטרייד יחד עם קורטני לי, טריי ברק וטים הארדוויי הבן לדאלאס מאבריקס, תמורת דניס סמית', דיאנדרה ג'ורדן, וסלי מת'יוז ושתי בחירות דראפט בסיבוב הראשון. ביולי 2019 חתם פורזינגיס על הארכת חוזה בקבוצה ל-5 עונות נוספות, עבור כ-158 מיליון דולר. בעונתו הראשונה בדאלאס, לאחר חזרתו מהפציעה, הציג יכולת מצוינת עם ממוצעים של 20.4 נקודות, 9.5 ריבאונדים ו-2.0 חסימות למשחק, אולם במשחק הראשון של פלייאוף 2020 סבל מקרע במניסקוס, אשר אילץ אותו להחמיץ את משחקים 4–6 בסדרה מול לוס אנג'לס קליפרס (בה הפסידה דאלאס בתוצאה 2–4). בפברואר 2022 עבר בטרייד לוושינגטון ויזארדס עם בחירת דראפט סיבוב שני בתמורה לספנסר דינווידי ודאוויס ברטנס. ביוני 2023 הועבר בטרייד משולש לבוסטון סלטיקס שבו מרכוס סמארט עבר לממפיס גריזליס וטיוס ג'ונס לוושינגטון ויזארדס. פורזינגיס היה חבר נבחרת לטביה לאליפות אירופה לנוער עד גיל 18 שהתקיימה ב-2013 בטורקיה. באליפות סיימה לטביה במקום הרביעי, פורזינגיס נבחר לחמישיית הטורניר לאחר שרשם ממוצעים של 11.6 נקודות ו-10 ריבאונדים למשחק. בקיץ 2017 שיחק בנבחרת לטביה באליפות אירופה. הוא סיים את הטורניר עם ממוצע של 23.6 נקודות (שלישי בטורניר), 5.9 ריבאונדים למשחק ו-1.9 חסימות (ראשון בטורניר) למשחק. פורזינגיס לא שיחק כלל בעונת 2018/2019 בשל פציעה. מדיה וקבצים בנושא קריסטפס פורזינגיס בוויקישיתוף קריסטפס פורזינגיס, ברשת החברתית אקס (טוויטר) קריסטפס פורזינגיס, ברשת החברתית אינסטגרם פרופיל, באתר Basketball-Reference פרופיל, באתר eurobasket פרופיל, באתר פיב"א פרופיל, באתר ליגת ה-NBA פרופיל, באתר ESPN פרופיל, באתר היורוליג פרופיל, באתר ליגת העל הספרדית בכדורסל (בספרדית) Who Is Kristaps Porzingis?, כתבה באתר grantland Kristaps Porzingis, Baloncesto Seville, אתר היורוקאפ רונן גפן, מקור ראשון, חידת הענק: האם קריסטפס פורזינגיס הוא נוביצקי הבא?, באתר nrg‏, 3 ביולי 2015 אלעד זאבי, השמיים הם הגבול של קריסטאפס פורזינגיס, גם אם הוא קרוב אליהם, באתר הארץ, 26 בנובמבר 2015 יאיר קטן, 2.21 מ' של איכות: פורזינגיס כובש את ה-NBA, באתר ynet, 4 בדצמבר 2015 כתבת פרופיל+וידאו, 25 בינואר 2016, באתר ספורטס אילוסטרייטד 2014-15 Eurocup Rising Star Trophy winner: Kristaps Porzingis, Baloncesto Seville, אתר היורוקאפ קריסטפס פורזינגיס באתר הטורניר Porzingis was dropping weight fast — but found breakfast cure, ניו יורק פוסט, 25 בינואר 2016 Porzingis: 'I'm not Shawn Bradley', אתר ESPN, ‏18 בספטמבר 2015 Porzingis, Towns named Rookies of the Month, אתר ה-NBA, ‏3 בדצמבר 2015 Kristaps Porzingis Named December's Eastern Conference Rookie of the Month, אתר ה-NBA, ‏4 בינואר 2016 Porzingis, Towns named Kia Rookies of Month for January, אתר ה-NBA, 27 בינואר 2015 Game Recap, 12 February, 2016 פורזינגיס עבר לדאלאס תמורת ג'ורדן וסמית', באתר ערוץ הספורט, 1 בפברואר 2019 פורזינגיס חותם על חוזה בדאלאס, באתר הקבוצה, 12 ביולי 2019 פורזינגיס מסכם על חוזה בדאלאס, באתר רויטרס, 1 ביולי 2019 פורזינגיס סובל מקרע במניסקוס, באתר המאבריקס, 28 באוגוסט 2020